በአማራ ክልል የልጅነት ጋብቻን እስከዚህ ዓመት ለማስቆም ታቅዶ ባለመሳካቱ እስከ 2017 ዓ.ም ለማስቀረት ግብ ተቀመጠ፡፡
ባሕር ዳር፡ ሰኔ 06/2012 ዓ.ም (አብመድ) በአማራ ክልል በ2012 ዓ.ም የልጅነት ጋብቻን ለማጥፋት የታቀደው አመሳካቱን የክልሉ ሴቶች፣ ሕጻናትና ወጣቶች ጉዳይ ቢሮ አስታውቋል፡፡የልጆችን የወደፊት ራዕይ ነጣቂና የዝምድና መፈፀሚያ የሆነው የልጅነት ጋብቻ አሁንም አልቆመም፡፡ ከዓመት ዓመት እየቀነሰ እንደሆነ ቢነገርም አሁንም በርካቶች በወላጆቻቸው ምክር ብቻ እየተጋቡ ለተለያዬ ችግር እየተጋለጡ ነው፡፡ ልጆችም በሕይወታቸው ላይ መወሰን እንዳይችሉ እየተደረጉ ነው፡፡
በምሥራቅ ጎጃም ዞን ሸበል በረንታ ወረዳ የድኋ ቀበሌ ነዋሪው አቶ ድግዋለ ታዴ “ያለ ዕድሜ ጋብቻ ልጆችን እንደሚጎዳ ስለማውቅ ለጋብቻ የሚመጣውን ሁሉ ስመልስ ኖሬያለሁ” ነው ያሉት፡፡ ልጃቸው እንድትማር ፍላጎታቸውና ምኞታቸው እንደሆነ የተናሩት አቶ ደግዋለ የጋብቻውን ጉዳይ ስትደርሰ ራሷ እንድወስን እንደሚፈልጉ ተናግረዋል፡፡ “በጋብቻ ጉዳይ ግን ያለ ዕድሜዋ የመወሰን ፍላጎት የለኝም ነው” ያሉት፡፡የሸበል በረንታ ወረዳ ሴቶች፣ ሕጻናትና ወጣቶች ጉዳይ ጽሕፈት ቤት ማደራጃ ባለሙያ ጌታዬ ፈንታው የኮሮና ቫይረስ ወረርሽኝ ከተከሰተ ወዲህ በወረዳው 337 የሰርግ ጥቆማ እንደደረሳቸው ተናግረዋል፤ ከዚህ ውስጥም 48 ዕድሜያቸው ለጋብቻ ያልደረሱ እንደሆኑ ጠቅሰዋል፡፡ ወረዳው የልጅነት ጋብቻ በፈጸሙ በ16 ከባድ እና በ32 ቀለል ያሉ ርምጃዎችን እንደወሰደም አስታውቀዋል፡፡ በወረዳው ቆላማ አካባቢ ወላጅ እና ወላጅ ለዝምድና ሲፈላለጉ ብቻ ከአስር ዓመት በታች የሆኑ ልጆችን ጭምር የመዳር ልምድ እንዳለ ባለሙያው ጠቁመዋል፡፡ጋብቻው ልጆቹ በጤናቸው ላይ ከሚያደርሰው ጉዳት በተጨማሪ ሕይወታቸውን ወላጆቻቸው በፈለጉት መስመር ብቻ እንዲሄድ የሚያደርግ መሆኑን አስረድተዋል፡፡ መስከረም አካባቢ ወደ ትምህርት ቤት የሚሄዱ ተማሪዎች ቁጥር በርካታ እንደሆነና የሰርግ ወቅት ሲደርስ ግን የነበረው ቁጥር እንደሚያሽቆለቁልም ጠቁመዋል፡፡ ያለዕድሜ ጋብቻውን ለመቆጣጠር ከቀበሌ ሊቃነ መናብርት፣ ከፀጥታ ኃይሉ፣ ከመምህራንና ሌሎች አካላት ጋር እየሠሩ መሆኑንም አቶ ጌታዬ አስታውቀዋል፡፡ በርካታ ወላጆችም በምክር እንደተመለሱ ነው የተናገሩት፡፡ “ከምክርና ከቁጥጥር ውጭ የሚሆኑትን ደግሞ በሕግ አግባብ እያስቀጣን ነው” ብለዋል፡፡
የምሥራቅ ጎጃም ዞን ሴቶች፣ ሕጻናትና ወጣቶች ጉዳይ መምሪያ የሴቶች ተሳትፎና ንቅናቄ ቡድን መሪ ዳግማዊ ገበየሁ በተለይም በፋሲካ ወቅት በርካታ ጋብቻዎች እንደሚፈጸሙ ጠቁመዋል፡፡ እንደ አቶ ዳግማዊ ማብራሪያ የኮሮናቫይረስ ወረርሽኝ ከተከሰተ ወዲህ እንደ ዞን 3 ሺህ 259 ጋብቻዎች ተጠይቀዋል፤ ከእነዚህ 293 የሚሆኑት ያለዕድሜ ጋብቻ መሆናቸው ተረጋግጧል፤ 243 ሳይፈጸሙ በድርድር እንዲቋረጡ ተደርጓል፤ ቀሪ 50 የሚሆኑት ተፈጽመው ከመቋረጣቸውም በተጨማሪ ፈጻሚዎቹ ተቀጥተዋል፤ 2 ሺህ 686 ዕድሜያቸው የደረሰ ቢሆንም የኮሮናቫይረስ ወረርሽኝን ለመከላከል ሲባል ድግስ እንዳይኖር ተደርጓል፡፡ ክልከላውን የተላለፉ 217 ሰርጎች ድግሱ በፍትሕ እንዲቋረጥ መደረጉም ታውቋ፡፡